Jackie Chan, 2012
**Jackie Chan** (成龍/成龙, kantoni keeles *Sing4 Lung4*, hiina keeles *Chéng Lóng*; sünninimi 陳港生/陈港生, kantoni *Can4 Gong2 Sang1*, hiina *Chén Gǎngshēng*; sündinud 7. aprillil 1954 Hongkongis) on hiina näitleja, koreograaf, filmilavastaja, produtsent, võitluskunstnik, stsenarist, laulja ja kaskadöör.

Lapsepõlv ja noorus
-------------------

### Õpingud

Kui Chan oli seitsmeaastane, läksid ta vanemad tööle Ameerika Ühendriikide saatkonda Austraalias ja tema jäi Hongkongi, kus ta õppis internaatkoolis China Drama Academy. Seal õppis ta võitluskunste, akrobaatikat, laulmist ja näitlemist. Koolis ei koheldud õpilasi hästi ja neid karistati füüsiliselt, kui nad tegid vigu või ei kuulanud sõna. Koolis moodustas ta teiste õpilastega esinemisgrupi The Seven Little Fortunes (Seitse väikest varandust). Esinemisgrupis olid ka kaasnäitlejad Sammo Hung ja Yuen Biao. Hiljem sai nende trio nimeks The Three Brothers (Kolm venda). Chan osales enda elu esimeses filmis kaheksa-aastaselt. Filmi nimi oli "Big and Little Wong Tin Bar" ja see tuli välja 1962. aastal.

### Elu Austraalias

Pärast kooli lõpetamist ei läinud ta näitlemiskarjääril hästi ning ta kolis mõneks aastaks Austraaliasse oma vanemate juurde. Seal läks ta Dicksoni kolledžisse, kus õppis inglise keelt. Austraalias läks ta tööle restorani ja teenis elatist ka ehitajana. Üks teine ehitaja Jack ei suutnud Chani pärisnime hääldada ja andis talle hüüdnimeks väike Jack (little Jack), millest kujunes aja jooksul välja Jackie.

Filmikarjäär
------------

### Esimesed rollid

Kui Chan oli 21-aastane, kutsus Willie Chan, kes töötas Hongkongi filmitööstuses, Jackie Hongkongi tagasi. Ta pakkus Jackiele rolli filmis "Uus raevurusikas" ("New Fist of Fury"), mille režissööriks oli Lo Wei. Hiljem sai Williest Jackie mänedžer ja parim sõber. Esimesed Lo Weiga koostöös tehtud filmid ei kogunud rahva hulgas populaarsust. Peale neid läbikukkumisi otsustas Chan mitte enam kopeerida Bruce Leed, nagu seda oli algselt tahtnud režissöör Lo Wei, vaid olla omamoodi ja kombineerida komöödiat ja võitluskunste. Niimoodi sündisid 1978. aastal tema esimesed edukad filmid – "Madu kotka varjus" ("Snake in the Eagle’s Shadow") ja "Purjus meister" ("Drunken Master").

### Töö filmirežissöörina

1979. aastal tegi Chan debüüdi filmirežissöörina filmiga "Kartmatu hüään" ("The Fearless Hyena"). Film osutus edukaks ja Chan liitus uue lavastamisstuudioga Golden Harvest. See tähendas, et lõppenud oli tema eelmine leping Lo Weiga. See ei meeldinud Lo Weile, kes saatis kuritegevusliku sündikaadi Triaadi Chani ähvardama. Chanile tuli appi näitleja Jimmy Wang Yu, kes aitas Chanil lahendada probleemid Triaadi ja Lo Weiga. Tänu talle sai Jackie jätkata oma lepingut Golden Harvestiga.

### Ameerika filmitööstus

1990. aastatel üritas Chan läbi lüüa Hollywoodi filmitööstuses ja hakkas Ameerika Ühendriikides kuulsust koguma, kui populaarseks said tema filmid "Möll Bronxis" ("Rumble in the Bronx") ja "Tipptund" ("Rush Hour"), millele tehti hiljem ka kaks järjefilmi.

Muu tegevus
-----------

Lisaks näitlemisele on Chan töötanud ka Hongkongi muusikatööstuses, olnud UNICEF-i hea tahte saadik ja pannud aluse ka omanimelisele heategevuslikule organisatsioonile Jackie Chan Charitable Foundation.

Viited
------

1. 1 2  "Jackie Chan Biography – life, family, children, parents, name, story, school, mother, young". Notablebiographies. Vaadatud 05/01/2021. (inglise)
2. 1 2  Jackie’s Story – Jackie Chan. Jackiechankids.com. Vaadatud 30/12/2020. (inglise)
3. 1 2  "Biography – The Official Jackie Chan Website". Jackiechan.com. Vaadatud 30/12/2020. (inglise)
4. ↑  Jackie Chan Biography. Biography.com. 11/09/2019. Vaadatud 03/01/2021. (inglise)
5. 1 2 3  Medeiros, Jenny (05/01/2018) Jackie Chan’s Life Story: From "Useless" Stuntman to Pioneering Movie Star. Goalcast.com. Vaadatud 01/01/2021. (inglise)
6. ↑  "Jackie Chan Biography (an Asian perspective)". Arhiiv web.archive.org. Originaal jackiechanmovie.com. Vaadatud 03/01/2021. (inglise)
7. 1 2  "Jackie Chan | Biography, Movies, & Facts | Britannica". Britannica.com. 20/11/2020. Vaadatud 04/01/2021. (inglise)

Välislingid
-----------

* 2016 Governors Awards, Oscars.org, 1. september 2016 (*inglise keeles*)